 कृष्ण चतुर्दशी दी रात ओने पर ओ पैहली पंजेब लेइयै इक्क बारी फी शमशानै च उस्सै थां गेया जित्थें उसी पंजेब वाली जनानी सूली कोल बैठा दी लब्बी ही।  उत्थैं इक्क मुड़दे गी अपने घनाड़ै चुक्कियै ओ शमशानै च फिरी-फिरीयै रट लगान लगा-जे कुसै नर-मासं खरीदना होयै तां खरीदी लौ।  अशोक-दत दी रट्टा गी सुनियै इक्क जनानी दूरा दा आखन लगी-वीर गबरुआ!  नरमांस लेइयै मेरे पिछें-पिछें आई जा।  मुड़दे गी मूंढे पर चुक्कियै अशोकदत्त उस जनानी दे मगर चली पेया।  थोड़ी दूर जाइयै उसने दिक्खेया जे इक्क दिब्ब जनानी, जिदे आलै-दुआलै मतियाँ दासियां हियां, इक्क विशाल रुक्खै देठ बैठी दी ऐ।  उदै कछ जाइयै अशोकदत्त आखन लगा-अऊं नरमांस बेचै करनां जे कुसै खरीदना होयै तां खरीदी लौ।  उस दिब्ब नारी नै पुच्छेया के नरमांस तुस कुस मुल्लै पर बेचदे ओ?  अशोकदत्त नै अपने हत्थै च पगड़ी दी पंजेब दस्सियै जवाब दित्ता जे इदे मेल दी जे दूई पंजेब मिगी मिलै तां में सारे दा सारा साबत मुड़दा तुसेंगी देई देङ।  ओ जनानी बोली मेरे कोल इदे मेल दी दूई पंजेब ऐ।  तूं उयै आदमी मलूम हुन्नां जिसनै शमशानै च मेरी इक पंजेब चुराई ही।  अऊं उयै जनानी आं जिसी तूं सूली पर चढ़े दे मनुक्खै कोल बैठे दे दिक्खेया हा।  इस बेलै अऊं होर रूपै च आं इसलेई तूं मिगी पशानी नेईं सक्केया।  नरमांस दी मिगी जरूरत नेई।  जियां अऊं आखनियां उयां कर।  मेरे आखे पर चलने करी तुगी इसदे मेल दी दूई पंजेब बी मिली जाग।  अशोकदत्त नै उदी गल्ल मन्नी लेई।  दिब्ब जनानी आखन लगी-हिमालय दे परवतै पर त्रिघंट नां दा इक्क नग्गर बस्सेदा ऐ।  उत्थें लम्बजिह्न नां दा राक्षस राज करदा हा।  अऊं विद्युच्छिखा उदी पतनी आं।  मेरे च ए शक्ति ऐ जेड़ा रूप में चांह धारण करी लैनी आं। 